Åbybro Friskole Tilsynsførende Benthe Kleon Jeppesen

849008

Erklæring fra det eksterne tilsyn ved generalforsamlingen 20. april 2016

Mit tilsyn har i skoleåret 2015-2016 bestået i uanmeldte besøg på skolen, samtale med skoleleder Katrine Lomborg, samt orientering på skolens hjemmeside og skolekom.dk.

**Tilsynsbesøg**

Ved mine besøg på skolen har jeg overværet undervisningen i flere forskellige klasser og koncentreret mig særligt om undervisningen i dansk, engelsk og matematik. Således har jeg besøgt skolen

* 12. november 2015 - midt i emnedagene om ”Alverdens lande”. Ved en rundgang på skolen denne dag kunne man danse egyptisk dans, fremstille ”english breakfast” i trylledej, lære at skrive med kinesiske skrifttegn eller at bygge en grønlandsk hundeslæde. Både elever og lærere nød de kreative udfoldelser, men der var også formidling af viden om de enkelte landes særpræg, størrelse, levevis, historie - bl.a. arbejdede nogle elever med de gamle græske filosoffer og lærte om demokratiets historiske rødder i Grækenland.
* 4. januar 2016 besøgte jeg 4. klasse, der havde fordybelsesdag i dansk. Der blev arbejdet med forfattersynsvinkler, et avanceret emne for den aldersgruppe, men de havde tilsyneladende forstået pointen. Klasseværelsets vægudsmykning bar præg af, hvad 4. klasse ellers har arbejdet med i danskundervisningen: Stavetrappen, plakater om tillægsord, udsagnsord og navneord.
* 15. februar drejede det sig også om danskundervisning, denne gang i 3. klasse, der vha. små, korte film lærer sig at bruge de litterære analysebegreber fra ”Berettermodellen” *(anslag - præsentation - uddybning - point of no return - optrapning - klimaks - udtoning).* Jeg besøgte også 1. klasse, der øvede sig på de ”100 ord”, som lå spredt ud på gulvet - ordene skulle lægges i alfabetisk rækkefølge. Der blev arbejdet ihærdigt og engageret.
* 15. februar overværede jeg engelsk i 4. klasse. Eleverne arbejdede ud fra en dansk hjemmeside om ”Skoleliv i England” og skulle skrive sætninger på engelsk til plancher om det engelske skolesystem. Det gav lejlighed til at træne engelsk sætningsopbygning, ikke en yndlingsdisciplin for alle elever. Derimod vakte emnet interesse - især den tvungne brug af skoleuniformer vakte en vis bestyrtelse. Læring er så mange ting!
* 6. april skulle 5. klasse i dansktimen færdiggøre mobbe-stop-øvelsen ”Den gode stol”. Klassen havde vikar, og var samtidigt ramt af begyndende pubertet, så det indbyrdes spil mellem eleverne gjorde det svært at gå seriøst til øvelsen. Det var en synlig lettelse for alle parter, da timen fortsatte med selvstændigt, skriftligt arbejde i hæfterne ”Den gode håndskrift” og ”Stavevejen”. Der er tidspunkter, hvor man arbejder bedst, når man arbejder alene.
* 1. klasse havde dansk og kom selv med følgende statusopdatering over for den tilsynsførende: ”Vi har ikke helt lært at læse endnu, men det kommer nok, for vi kan de 120 ord.” Læreren forklarer: De 120 ord er de hyppigst forekommende ord på dansk, som vi arbejder med igen og igen, så børnene lærer at genkende ordene uden at stave sig igennem.
* 7. klasse havde matematik og øvede sig på færdighedsregningsopgaver (uden brug af lommeregner eller andre hjælpemidler). Til gengæld var der tilladelse til at arbejde med musik i ørerne.
* 9. klasse havde samfundsfag. I en lille holdkonkurrence mestrede de med nogenlunde sikkerhed at skelne mellem konservatisme, liberalisme og socialisme.

**Samtaler**

Ved de fire besøg har jeg, når det var belejligt, talt med lærerne om undervisningen og valg af materialer og metoder. Gennem samtale med skoleleder Katrine Lomborg har jeg holdt mig orienteret om skolens hverdag, udfordringer og nye tiltag i indeværende skoleår. Desuden har jeg gennem skolens fredagsbreve kunnet holde mig orienteret om årets små og store begivenheder, såvel fagligt som socialt.

Der har kun været små ændringer i undervisning og fagudbud i indeværende år, bl.a. indførelsen af mere fordybelsestid i 8.-9. klasse. Desuden arbejder 8.-9. klasse mere fagdelt end tidligere. Både biologi og geografi optræder nu som enkeltstående fag på disse årgange. Til gengæld har 8.-9. klasse som hovedregel ikke længere emneundervisning.

**Orientering på hjemmeside og skolekom**

Via skolekom.dk har jeg løbende mulighed for at orientere mig i skolens læseplaner og de enkelte læreres årsplaner i dansk, matematik og engelsk for de forskellige årgange. På den baggrund er det min vurdering, at skolens faglige niveau og fagudbud står mål med de fag og niveauer, som udbydes i den danske folkeskole.

På skolens hjemmeside kan jeg følge niveau’et for karaktergivning ved FSA. I det omfang prøvekarakterer overhovedet kan afspejle elevernes standpunkt, må jeg konstatere, at det er absolut tilfredsstillende.

**Morgensamling**

Ved flere lejligheder har jeg deltaget i skolens morgensamling, der indeholder sang, fortælling (enten ved elever eller lærere) og udveksling af informationer. Her bliver det tydeligt, at der i det daglige hersker en åben og tillidsfuld dialog mellem børn og voksne. Ved medleven i skolens lille minisamfund, forberedes børnene til at være engagerede deltagere i det danske samfund med frihed og demokrati.

Min helhedsvurdering er, at undervisningen på Aabybro Friskole i fagene dansk, regning / matematik og engelsk står mål med, hvad der almindeligvis kræves i folkeskolen. Det talte sprog og undervisningssproget er dansk.

Tilsynsførende:

Sognepræst Benthe Kleon Jeppesen

Hjorthsvej 12, 9440 Aabybro

tlf. 21 44 37 19 – bekj@km.dk